বর্জ্য থেকে ব্যবসা!
বানতলা এলাকার চামড়া শিল্পের কঠিন বর্জ্য সংগ্রহ করেছেন সল্টলেকের সরকারি কলেজের অধ্যাপক। ওই বর্জ্য থেকে তৈরি হচ্ছে জুতো, পেন-স্ট্যান্ড, ব্যাগ। অধ্যাপকের সঙ্গে কাজে হাত মিলিয়েছেন ছাত্রছাত্রীরাও।
সল্টলেকের গর্ভমেন্ট কলেজ অফ ইঞ্জিনিয়ারিং অ্যান্ড লেদার টেকনোলজির বুট অ্যান্ড শু বিভাগের অধ্যাপক বুদ্ধদেব সিংহ ডিজাইনিং পড়ান। তাঁর উদ্যোগেই শুরু হয়েছে কঠিন বর্জ্য থেকে শিল্পদ্রব্য নির্মাণের কাজ। বুদ্ধদেবের সঙ্গেই কাজ করছেন তাঁর ছাত্রছাত্রী সাইনি রায়, সাদিক শেখ, আশিসকুমার দাস এবং সিরাজ মিস্ত্রি। সরকারের কাছে পেটেন্টের জন্য আবেদন করেছেন এই অধ্যাপক।
কবে থেকে কাজ শুরু করলেন? বুদ্ধদেব বলছেন, ‘‘তপসিয়া, পার্ক সার্কাস বা বানতলা এলাকার যে সব জায়গায় চর্মশিল্পের কারখানা রয়েছে, তার আশেপাশে বিপুল পরিমাণ কঠিন বর্জ্য ছড়িয়ে থাকে। বহুবার ওই এলাকা দিয়ে যাতায়াতের সময় বিশ্রী গন্ধে বমি পেয়ে গিয়েছে।’’ বুদ্ধদেব জানিয়েছেন, দীর্ঘদিন ধরে তিনি ভাবছিলেন, ওই বর্জ্য থেকে কোনওভাবে কিছু তৈরি করা যায় কী না! তাঁর কথায়, ‘‘২০১৬ সালের জুন মাস থেকে ওই বর্জ্য নিয়ে এসে তার সঙ্গে বেশ কিছু জিনিস মিশিয়ে চামড়া তৈরি করি। সেই চামড়া থেকে জুতো, ব্যাগ-সহ অন্যান্য জিনিস তৈরি করেছি। আশা করছি, এই পদ্ধতি ব্যাপকভাবে কার্যকর হলে কিছুটা হলেও দূষণ নিয়ন্ত্রণ করা যাবে।’’
সম্প্রতি নেতাজি ইন্ডোর স্টেডিয়ামে রাজ্য সরকারের উদ্যোগে আয়োজিত একটি প্রদর্শনীতে নিজের এবং তাঁর ছাত্রছাত্রীদের তৈরি করা সামগ্রীর পশরা নিয়ে উপস্থিত ছিলেন বুদ্ধদেব। উচ্চশিক্ষা এবং বিজ্ঞান-প্রযুক্তি দফতরের পেটেন্ট তথ্যকেন্দ্রের সিনিয়র সায়েন্টিস্ট মহুয়া হোমচৌধুরী বলেন, ‘‘অত্যন্ত ভাল কাজ। আশা করি, যে পরিমাণ বর্জ্য ওই এলাকায় প্রতিদিন জমা হয়, এই উদ্যোগ সেই দূষণের ভার কিছুটা হলেও লাঘব করবে।’’
কীভাবে তৈরি করলেন ওই চামড়া? বুদ্ধদেব জানান, কঠিন বর্জ্যের সঙ্গ শিরিষ আঠা, বাবলা গাছ এবং অর্জুন গাছের আঠা, রজন, ফটকিরি, কস্টিক সোডা এবং শালগাছের ছাল মিশিয়েছেন তাঁরা। ছত্রাক প্রতিরোধে দিয়েছেন সিঁদুর। এরপর ওই চামড়া কেটে বানিয়েছেন রকমারি সামগ্রী।